Daniël François Roodt (26 Mei 1957 - ) is 'n Afrikaanse skrywer en politieke aktivis. Hy is in 1957 op Springs aan die Oos-Rand gebore. Hy slaag matriek aan die Hoër Seunskool Helpmekaar en studeer daarna Afrikaans, filosofie en staatsleer aan die Universiteit van die Witwatersrand waar hy uiteindelik in Afrikaanse letterkunde promoveer met die proefskrif "Ondermyning in die prosa van John Miles: 'n postmoderne lesing". In 1985 vlug hy en sy vrou Karin na Frankryk, in ’n poging om diensplig te ontduik. Hy woon agt jaar daar terwyl hy onder andere lesings bywoon van bekende Franse filosowe soos Jean-François Lyotard, Gilles Deleuze, Alain Badiou, Hélène Cixous, Jacques Rancière, Jacques Derrida en ander. Hy verwerf 'n D.E.A. (Diplôme des Études Approfondies) in Franse filosofie onder René Scherrer, 'n kollega van Gilles Deleuze. Terug in Suid-Afrika vanaf 1992 lê hy hom op die finansiële markte toe en verhandel finansiële instrumente soos opsies en rentekoersruiltransaksies vir verskeie handelsbanke in Johannesburg. In 1999 bedank hy by Citibank en praktiseer aanvanklik as finansiële konsultant maar raak toenemend betrokke by die taalstryd rondom Afrikaans, asook die openbare debat rondom kultuur en politiek.